Papersnake/gushiwen huggingface dataset:
有剖蛤蜊者满腹皆虫蛆再剖亦尔莫测其故余作歌示之
李之世（明代）

阎浮世界大海水，泡影光中化百族。皮毛齿角及鳞介，下至有头若无足。

莫不含灵具至性，其中一一有佛慈。佛慈众生无差别，佛相遍现亦如之。

应缘度生垂化迹，不争其类争其时。迷人不解佛真性，敢向众生笺慧命。

鸾刀一启性命悲，一日不启馋难支。弥天杀网张沙界，万劫相寻无尽期。

诸佛名为可悯者，以杀止杀应难化。殷勤摘叶付儿啼，方便菩提證刀下。

枯壳相中转法轮，俨然大士现化身。河目珠眉光满月，璎珞伽黎妙入神。

竖儒不察其中义，只道形模偶相似。肯信文殊累劫因，前身曾脱蛤蜊蜕。

云何馋腹竞啖吞，依然蜷壳食蛤蜊。菩萨如来大悯伤，不示慈容示丑类。

双壳才开百蛆攒，细似牛毛簇似猬。投之以水蠕蠕活，谛视良久生寒悸。

须臾更剖亦如斯，倾筐一掷沟与隧。此段因缘讵偶然，我云是佛显教权。

众生业轻犹可度，一凛慈容信且坚。辟如刽子逞刀手，见其父母刀亦捐。

迷人业重佛不转，枉教善巧行方便。咽喉火起业生贪，夺其所夺业不现。

蚖蛔钻额蛆腐肠，对此何如尚敢尝。翠盘有箸不能下，何用鸾刀重创伤。

罪性空时莫问果，佛佛圆明珠颗颗。就将蛤蜊比莲台，颗颗中具如来座。

佛遍恒河沙界中，物物应与蛤蜊同。乍然悲喜生畏抑，是物皆现圣慈容。

有如贪喙恣豪嚼，钵盂净饭亦生虫。此是如来秘密藏，芥子须弥纳万象。

提出吹毛颔下刀，抉去空华目里障。不然枯骨有何灵，猪齿白骨现佛形。

狞犬衔来不敢食，难道畜生不爱腥。狗子有无佛性也，且扫涂抹几剡藤。
秋夜同杨慕垣贡二山小集醉后闻二山诵曹孟德短歌声甚悲壮漫赋
孙传庭（明代）

雨馀官署动新凉，纵饮高呼自酒狂。忽忆昔年歌转啸，相怜此夜慨当慷。

愁听魏武乌三匝，惊见燕京雁几行。尽醉不须悲去日，乾坤万古总苍茫。
西陵曲
钱曾（清代）

沙堤草细芳姿暖，夹路幽兰新叶短。郎去西陵觅燕钗，碾花双月泥金干。

松脂入地古香消，琥珀成来蜂折腰。别脸啼春归鬓晓，柳风吹梦上河桥。
遣兴
李覯（宋代）

境入东南处处清，不因辞客不传名。
屈平岂要江山助，却是江山遇屈平。
同介修孟游集元夫园居即事抒怀
孙致弥（清代）

朱弦寥落赏音微，尊酒论心静掩扉。遮莫文章供齿颊，底须愁病减腰围。

駃騠七日堪千里，大鸟三年始一飞。醉拂吴钩谈转剧，主人忘送客忘归。
哀明死事都督冲汉羽公 其一
何绛（明代）

裹疮阵战捍危城，国破为臣敢独生。怪得珠江江上水，至今犹作怒涛声。
偈颂七十六首
释师范（宋代）

扰扰匆匆，晨鸡暮钟。
瑞岩不会，唤主人翁。
病后访山客
张祜（唐代）

久病倦衾枕，独行来访君。因逢归马客，共对出溪云。

新月坐中见，暮蝉愁处闻。相欢贵无事，莫想路歧分。
观妓人入道二首
杨巨源（唐代）

荀令歌钟北里亭，翠娥红粉敞云屏。

舞衣施尽馀香在，今日花前学诵经。

碧玉芳年事冠军，清歌空得隔花闻。

春来削发芙蓉寺，蝉鬓临风堕绿云。
三日雪后饮烟雨馆 其二
葛绍体（宋代）

旋融残雪点团茶，碧净红鲜朵上花。客散亭闲半湖水，月梳斜掠晚晴霞。
送李宜德为县太原
韩维（宋代）

昔叨符守访乡评，守节安贫得水名。
道在莫嗟为邑晚，禄微须水及亲荣。
风吹白菊篱边别，雨落黄榆塞下行。
善抚疲羸修分职，边庭无事正休兵。
送李侍御赴徐州行营
韩翃（唐代）

少年兼柱史，东至旧徐州。远属平津阁，前驱博望侯。

向营淮水满，吹角楚天秋。客梦依依处，寒山对白楼。
赴洛道中作诗二首·其一
陆机（魏晋）

总辔登长路，呜咽辞密亲。
借问子何之，世网婴我身。
永叹遵北渚，遗思结南津。
行行遂已远，野途旷无人。
山泽纷纡余，林薄杳阡眠。
虎啸深谷底，鸡鸣高树巅。
哀风中夜流，孤兽更我前。
悲情触物感，沉思郁缠绵。
伫立望故乡，顾影凄自怜。
家居三首
孔武仲（宋代）

晓色夺灯焰，秋寒侵薄帷。
漏卫吟思断，风从魂梦归。
万虑不婴抱，一心初息机。
都忘尘土上，裘马门轻肥。
忆秦娥 初春剩国忆子
商景兰（清代）

莺声咽。柳梢烟雨梅梢月。梅梢月。谁家玉笛，十分凄切。

迢迢子去伤离别。空亭寂寞愁心结。愁心结。梨花飞碎，香飘尘绝。
宫词
胡仲弓（宋代）

桂枝香里立多时，忽见传言玉女来。
报道太清歌未彻，何妨爱月夜眠迟。
和张仲宗送柯田山人归隐 其四
沈与求（宋代）

往年城下盟，杀气横九有。脱身敌中来，亲戚惊老丑。

抗言半渡击，失计推祸首。谁能返秦璧，争欲仇鲁酒。

着鞭空浪忙，好语得鸡口。
戊午九日同诸弟及奇儿泛舟
李孙宸（明代）

寻常竞逐登高伴，懒厌逢人此避喧。短发不缘风落帽，病怀聊借节开尊。

江光鸥鹭晴相狎，秋色芙蓉暮正繁。何事插萸兄弟会，菰芦生计一家存。
句 其二
郑德普（宋代）

石润黏苍藓，涧高流白云。
诗三百三首 其二二九
寒山（唐代）

三五痴后生，作事不真实。未读十卷书，强把雌黄笔。

将他儒行篇，唤作贼盗律。脱体似蟫虫，咬破他书帙。
凤凰台上忆吹箫 夏日骤雨
庄盘珠（清代）

岸草摇薰，衢尘漾暖，梅天十日长晴。自楝花开后，午倦难醒。

强把雕栏闲凭，又宛忆、去夏蝉声。轰雷骤，满庭跳雨，砌响檐鸣。

神清。暑归甚处，更几阵横风，衣袂凉生。趁画帘半飏，扑入蜻蜓。

多少华堂绮阁，抛纨扇、玉腕初停。浓云散、斜阳影底，屋角犹明。
摸鱼儿 戊寅五月五日哭惠文女
杨玉衔（清代）

黯江城、落梅哀笛，吹残甥馆琼树。臂丝续命欺人耳，乍面忽成千古。

鸡报午。莫便认、视阴灵照机先赴。昙花两度。恁一坠银瓶，永辞珠掌，先后委尘土。

人间世，生女生男何补。漫云光采门户。母兮抚汝终如始，藐尔诸孤谁抚。

天欲暮。偏教我、临流踯躅横舟渡。蒲觞忍举。对渺渺蛮波，年时角黍，怕听大招赋。
次韵许深父 其一
张栻（宋代）

日日经行只小园，静支邛竹听鸣泉。此时心事何人共，素壁题诗第几篇。
题四皓庙四首
邵雍（宋代）

弹秦失御血横流，天下求君君不有。
正是英雄较逐时，未知鹿入何人手。
古风·其十五
李白（唐代）

燕昭延郭隗，遂筑黄金台。
剧辛方赵至，邹衍复齐来。
奈何青云士，弃我如尘埃。
珠玉买歌笑，糟糠养贤才。
方知黄鹄举，千里独徘徊。
渔家竹里半开门
祁顺（明代）

一簇人烟水竹隈，黄昏沽酒得鱼回。柴门欲闭还留却，少待清风明月来。
投戴岷隐分教
姚寅（宋代）

重席先生间世才，相逢青眼必须开。
手遮红日汗如雨，不是雪中乘兴来。
署楼寓目
曹寅（清代）

顿丘柳色乱烟鬟，胥浦渔帆杳霭间。残日一辉终恋水，奇云百变不成山。

群飞凫鸭迎潮去，结队蜻蜓送雨还。好倩长风扫晴翠，缓扶明月下银湾。
东宫生日六首·乙未
林光朝（宋代）

应律随豳雅，旋杓建戌方。
前星迎霁色，重日丽晨光。
笙管青霞外，宫庭碧玉傍。
本支周道盛，羽翼汉图昌。
左右人皆正，刑名学未遑。
编年总司马，说礼付高堂。
天乐来三殿，人心系八荒。
黄华秋更媚，皓月闰偏长。
清赏新奎壁，承华旧典章。
维熊千岁祝，英略似君王。
踏莎行 正月十二夜对月
张玉珍（清代）

兰夜沉沉，灯期近了。纤云卷尽冰轮皎。横阶如水弄清寒，隔帘筛取疏阴到。

绮席歌残，离人思悄。林梅浮动幽香好。寂寥庭院许徘徊，一天吟绪和谁道。
旧沧州铁狮二首 其一
杨文卿（明代）

独倚遥空据道周，颓墉顽铁两悠悠。不辞瓦石形应丑，为换人民恨未休。

沆瀣饮残犹枵腹，烟云压重自昂头。真成久视仙人分，看尽豪华逐水流。
送严陵邵叔忠学录归侍二首
陆文圭（元代）

薄官如秋菰，冷淡不堪食。
学宫如傅舍，敞漏栖不得。
访君桥水东，一榻可容膝。
中吴多佳士，三载谁与适。
可怜泮林鸮，止醉桑葚黑。
束书归去来，钓台秋风夕。
哭张仓曹南史
窦常（唐代）

万事竟蹉跎，重泉恨若何。官临环卫小，身逐转蓬多。

丽藻尝专席，闲情欲烂柯。春风宛陵路，丹旐在沧波。
九日登白云山望海
吴兰修（清代）

晓来喜听樵夫语，今日重阳不风雨。出门一笑双瞳青，海色山光净如许。

我访白云云忽生，石根缕缕炊痕轻。随风荡漾作波势，似闻万壑流云声。

此时海上云亦起，曼衍鱼龙幻无比。吹上螺青不可攀，蓬莱缥缈秋烟里。

须臾山海两不分，千里万里同一云。空际有人吹玉笛，骖鸾仿佛云中君。

大风西来卷如席，六合苍茫去无迹。倒挽南溟洗碧空，海山寸寸皆秋色。

从来过眼如云烟，秦灰汉劫知何年。负郭耕云自怡悦，岂必鸡犬皆成仙。

况今中外无戎马，醉后茱萸不须把。四海农夫但望秋，云兮为霖雨天下。
丙午新正书怀十首
范成大（宋代）

煮茗烧香了岁时，静中光景笑中嬉。
身闲一日似两日，春浅南枝如北枝。
朝镜略无功业到，午窗惟有睡魔知。
年来并束床头易，一任平章济叔痴。
愁倚阑
蔡伸（宋代）

一番雨，一番凉。夜初长。满院蛩吟人不寝，月侵廊。

木犀微绽幽吟。西风透、窈窕红窗。恰似个人鸳被里，玉肌香。
雪晴二首
杨万里（宋代）

晴光雪色忽相逢，两滴空阶日影中。
珍重北檐殊歆胜，苛留残玉不教融。
杏花天·软波拖碧蒲芽短
史达祖（宋代）

软波拖碧蒲芽短。画桥外、花晴柳暖。今年自是清明晚。便觉芳情较懒。春衫瘦、东风翦翦。过花坞、香吹醉面。归来立马斜阳岸。隔岸歌声一片。
闻江开客淮上未归寄五律三章 其一
姚燮（清代）

潦倒庐江客，中原一骑游。姓名关吏熟，文字路人求。

自负心能壮，何知鬓易秋？西风近崚厉，劝尔且归休。
除夜病中赠段屯田
苏轼（宋代）

龙钟三十九，劳生已强半。
岁暮日斜时，还为昔人叹。
（乐天诗云，行年三十九，岁暮日斜时。
）今年一线在，那复堪把玩。
欲起强持酒，故交云雨散。
惟有病相寻，空斋为老伴。
萧条灯火冷，寒夜何时旦。
倦仆触屏风，饥鼯嗅空案。
数朝闭阁卧，霜发秋蓬乱。
传闻使者来，策杖就梳盥。
书来苦安慰，不怪造请缓。
大夫忠烈后，高义金石贯。
要当击权豪，未肯觑衰懦。
此生何所似，暗尽灰中炭。
归田计已决，此邦聊假馆。
三径粗成资，一枝有余暖。
愿君留信宿，庶奉一笑粲。
题慎郡王黄山三十六峰图 其十七 上升
弘历（清代）

阮公昔得道，白日此上升。至今溪涧畔，空闻仙乐声。
白门别诺诺和尚
陈恭尹（清代）

南岳千峰一衲栖，小桥流水入招提。山端远影湘江尽，竹外闲窗楚岫低。

十日淹留春色暮，中宵谈笑月华西。岐途不用悲游子，芳草天涯路未迷。
和永叔言怀
韩维（宋代）

弱岁抑衰病，掩关卧园庐。
端居寡人事，永日惟对书。
得花辄手寡，生草每自锄。
最怜脩竹姿，擢干青玉如。
添栽岁岁广，翠色满窗疏。
起坐一堂内，乐此不愿余。
偶来从吏役，幽事日以疏。
出门何所见，扰扰尘中车。
素怀就湮没，有恨不可摅。
尚今禄仕微，欲返复踌躇。
高贤侍天陛，文章冠严徐。
迹虽台省游，志慕江湖渔。
凤皇览辉下，阿阁正其居。
顾惟蒿艾翮，分甘侣田鴽。
因诗益自警，庶不忘厥初。
再至虎丘松巢主僧索画用空谷山居韵
沈周（明代）

世谛纷纷扰扰间，松巢来诘老僧閒。爱山已结峰头屋，借画仍看屋里山。

池影心空和月见，岩扉客去倩云关。新茶新笋都叨却，香积谁云染指还。
病在告闻李子藩亦病欲乞归走笔讯之
林大春（明代）

吾亲即君亲，君亲比吾亲仍健。君身似吾身，君病视吾仍较浅。

君为天官曹，云是分别在朝在野之贤豪。吾犹一计吏，治赋宁如古人之才高。

吾今欲去良有以，问君之病胡为尔。四海闻知半沟壑，五侯出入尽金紫。

苍生属望正吾人，去矣凭谁翊天子。大厦元非一柱功，长城况复千夫怒。

君不见南山杞梓撑金台，泽边樗栎生莓苔。他山有石空云霾，卞氏之璧终须开，问君之病胡为哉。
运司园亭·翠锦亭
杜敏求（宋代）

材大难为用，尝夸古柏篇。
亭前老楩楠，黛色亦参天。
夏暑借清阴，秋籁得自然。
有如爱庭楸，朝暮东西偏。
与张擢对酌
卢纶（唐代）

张翁对卢叟，一榼山村酒。倾酒请予歌，忽蒙张翁呵。

呵予官非请，曲有怨词多。歌罢谢张翁，所思殊不同。

予悲方为老，君责一何空。曾看乐官录，向是悲翁曲。

张老闻此词，汪汪泪盈目。卢叟醉言粗，一杯凡数呼。

回头顾张老，敢欲戏为儒。
自白下至槜李与诸子约游山阴
屈大均（明代）

最恨秦淮柳，长条复短条。秋风吹落叶，一夜别南朝。

范蠡湖边客，相将荡画桡。言寻大禹穴，直渡浙江潮。
忆旧述今，次晓沧见赠十绝句 其十
丘逢甲（清代）

东南閒说未櫜弓，对酒豪情与昔同。毕竟卢龙不曾卖，田畴宾客在无终。
二十二弟自常州寄翦刀及笔来作长句
晁说之（宋代）

弟书毗陵来，有同股分刃之刀，
绿管白毫之笔。刀是宝公锡上之所悬，
笔亦江淹梦中之所得。江南刀笔有如此，
不比丰沛吏萧曹而兴锋镝。顾惟二物大有恨，
不蒙独孤府君一言之饰。使君惠出延陆羽，
文章不落翰墨迹。於今有用则劳劳，
破贼露布征兵檄。小楷帖黄奏北阙，
念弟未归空叹息。
句
何藗（宋代）

不使翠分旁牖去，却缘清甚畏人知。
宴交代权赣州孙提刑致语口号
文天祥（宋代）

麾节东南会一堂，兰亭昨日记流觞。
六丝星度银潢影，五彩春浮玉翠香。
院柳旧云怀燕语，野华新雨挹虹光。
凤池对秉他年事，伫看天街接佩珰。
帘影晴丝落舞茵，崆峒云晚聚星辰。
翠虹光度楼台月，香燕先浮霄汉春。
一道清风华辔远，双江绿水彩衣新。
相逢屡有朝花约，又看貂蝉会紫宸。
浣溪沙
周紫芝（宋代）

学画双蛾苦未成。鬓云新结翠鬟轻。伴人歌笑已多情。

飞絮乱花闲院宇，舞鸾歌凤小娉婷。阳关休唱断肠声。
和虞沧江赋梅 其六
吴泳（宋代）

万山春到直丛丛，谁省东皇有化功。生意溶溶呈露处，看随葵麦荡摇风。
致政鲁奉议挽诗二首 其二
汪藻（宋代）

诏綍从君赐，经龛与佛同。早沾三釜禄，几作百年翁。

阅世松成盖，传家桂满丛。素车千两送，荣绝九原中。
魏南夫丞相挽诗二首
释宝昙（宋代）

青云纡群绂，白首费符移。
即墨仍飞语，翁归不受私。
凋零唯舌在，汗漫付心期。
手种堂前柳，东风学画眉。
闻定海警感作三章 其三
姚燮（清代）

催友同束装，相谋急南返。梦昨乡里归，愁云刺心眼。

病鸟将众乡，翼拓未能䎒。饥饿信不辞，但求丧乱免。

大浃森南关，蛟龙设天键。自古称岩疆，未遭杀戮殄。

庶赖苍昊仁，得延片时喘。所悲食肉流，当事半庸愞。

更遭挫衄馀，周防亮难善。似见风灯中，巡军夜徒跣。

此行沙路长，难追白日短。安得身为鸿，力借朔风满。
书定兄宗派图 其一
释慧空（宋代）

虚名惊世刻舟痕，乃祖初无一法传。流出胸襟盖天地，只今子子与孙孙。
承和途中四韵
彭汝砺（宋代）

此身俱是客，何处合为乡。雨后春山好，天晴昼日长。

三年穰下郡，一信赭陂阳。鸿雁非中泽，鸤鸠祇在桑。
西风二首
刘克庄（宋代）

老业犹存是苦吟，或投野店憩寒林。
西风何处无诗料，水际山颠亦去寻。
忆台城之东十里梅
曹勋（宋代）

东城十里冷云低，照眼传香总是梅。冷落京尘谁晤语，关河千里独裴回。
和彦猷在华亭赋十题依韵·三女冈
韩维（宋代）

三女史无载，于何永其名。
坡传妃子逝，村记昭君生。
和戎与走蜀，为恨两莫平。
尔兮亦胡为，崇冈屹如城。
卧疾荅刘道士
钱起（唐代）

白露蚕已丝，空林日凄清。寥寥昼扉掩，独卧秋窗明。

宝字比仙药，羽人寄柴荆。长吟想风驭，恍若升蓬瀛。
和太师相公秋兴十首
夏竦（宋代）

相府新秋宴席开，西湖珠履践苍苔。
白头旧吏方奔走。不得抽毫逐上才。
岁暮
晁公溯（宋代）

晴峡开寒祲，沧波逗远光。
年华已衰谢，春意尚微茫。
久污功曹掾，终惭谒者郎。
南方诚瘴疠，经月或无霜。
留题浯溪
卢察（宋代）

口后声名人始贵，真卿笔札次山文。
二贤若使生同世，□□口悲不放君。
雪窦寺
高元之（宋代）

雪窦深云处，相携到乳泉。
沙田春事晚，山寺野花妍。
香饭饥南烛，丹房记景天。
仙居应六八，更欲上风烟。
吴门逢友人
俞德邻（宋代）

泽国江山冷战云，扁舟春晚忽逢君。荒城鼓角含商气，旧曲楼台暗楚氛。

海燕认巢迷故主，苔蜗篆壁变新文。更怜庾信江南赋，音调凄清不忍闻。
嘉定二年册皇太子四首 其二
郊庙朝会歌辞（宋代）

太极端御，少阳肃祗。珉简斯镂，衮服孔宜。式奏备乐，乃陈盛仪。

下拜登受，永言保之。
从王彦博觅洞庭柑三首 其二
赵蕃（宋代）

踰淮为枳信堪奴，珍植何分楚与吴。不但居家有遗帖，酿成赋辱长公苏。
晓发罗溪
何巩道（明代）

晓烟临水树层层，波影分明两片灯。百战江山如昨日，独行踪片似孤僧。

鸦惊落月翻衰叶，马怯寒风立断冰。欲谢红尘就林壑，投閒曾有几人能。
与宇文同知张主簿游道场山
黄玠（元代）

三月三日天气佳，县官出城早休衙。亦有前溪宇文氏，水晶宫外看春花。

碧浪微风动浮玉，翡翠兰苕采柔绿。笑指高人读书处，轻舟已到何山麓。

何山山头更是山，路出千岩杳霭间。僧居蜂房开户牖，灭没紫翠飞朱丹。

川原忽满最高阁，五湖烟云一凭阑。昔年恶虎今在否，但见丑石遗苍顽。

丽姝来往多如雨，紫绫香䙬结金缕。佛前细语人不闻，倒坐蓝舆下山去。
偈颂十五首
释宝印（宋代）

胡张三，黑李四。
不会禅，不识字。
蓦然相见闹篮头，话尽平生各归去。
十日雨，五日风，
讴歌鼓舞乐无穷。
费凤别碑诗
石勋（两汉）

君讳凤。字伯萧。
梁相之元子。九江太守之长兄也。
世德袭爵。银艾相亚。
恢遐祖之鸿轨。拓前代之休踨。
邈逸越而难继。非群愚之所颂。
仁义本于心。慈孝着于性。
不失典术。行不越矩度。
清洁曒尔。埿而不滓。
恤忧矜厄。施而不记。
由近及远。靡不覆载。
故能阐令名而云腾。扬盛声而风布。
践郡右职。三贡献计。
辟州式部。忠以卫上。
汉安二年。吴郡太守东海郭君以君有逶蛇之节。
自公之操。年卅一举孝廉。
拜郎中。除东国新平长。
神化风靡。惠以流下。
静而为治。匪烦匪扰。
干干日(左禾右田下厂久)。矜此黔首。
功成事就。色斯高举。
宰司委职位。思贤以自辅。
玄懿守谦虚。白驹以(上逐下巾)阻。
丹阳有越寇。没□□□□。
命君讨理之。试守故鄣长。
盖危乱有不让。又畏此之罪苦。
□□而□牧。爰止其师旅。
窎若飞鹰鵕。(左去右虍下巾)若夫(左九右虍下巾)。
彊者绥以德。弱者以仁抚。
简在上帝心。功训而特纪。
轓舆宰堂邑。基月而致道。
视□□□□。遂护亐卿尹。
中表之恩情。兄弟与甥舅。
樢与女萝性。乐松之茂好。
闻君显令名。举宗为欢喜。
不悟奄忽终。藏形而匿影。
耕夫释耒耜。桑妇投鉤莒。
道阻而且长。望远泪如雨。
策马循大路。搴裳而涉洧。
悠悠歌黍离。思黄鸟集亐楚。
惴惴之临穴。送君于厚土。
嗟嗟悲且伤。每食□不饱。
夫人笃旧好。不以存亡改。
文平感渭阳。悽怆益以甚。
诸姑咸壁踊。爰及君伯姊。
孝孙字符宰。生不识考妣。
追惟厥祖恩。蓬首斩縗杖。
世所不能为。流称于乡党。
见吾若君存。剥裂而不已。
壹别会无期。相去三千里。
绝翰永慷慨。泣下不可止。
幽兰之歌
杨炯（唐代）

幽兰生矣，于彼朝阳。
含雨露之津润，吸日月之休光。
美人愁思兮，采芙蓉于南浦；公子忘忧兮，树萱草于北堂。
虽处幽林与穷谷，不以无人而不芳。
春郊即事
华岳（宋代）

东风吹不断轮蹄，处处秋韃环佩飞。
剪翠弄妆归髻掠，乱红翻锦一屏帏。
花应笑我春尝醉，燕解嘲人夜不归。
莫怪逢春太娱乐，人生能有几芳菲。
韩子师尚书致仕
张镃（宋代）

丈夫出处无两岐，强自分别儿童痴。
鹿门庞老不愿仕，名与诸葛争驱驰。
天子从臣岂易得，履声已至黄金墀。
堂堂文誉动宸极，奕世长策归论思。
攀辕卧辙昔人事，前日作州重见之。
万口祝公犹在耳，拜后爵土同封蕲。
绪余间发有如此，功业盛著庸何疑。
仙风却与松乔期，泛苕涉霅寻幽奇。
洞天白石人未省，翦茅植树亲指麾。
山灵地妪许时秘，恰与八座供娱嬉。
人间台榭难顿著，临胜向背真天施。
霞晨雾夕更护耀，鸥朋鹭导欣逶迤。
乡来韩必今复来，飞云入步长相随。
上章乞身世亦有，发落齿撼将何为。
公未五十方朱颜，勇退奚俟谋耆龟。
九重嘉赏宠殊职，百辟动色钦清规。
镃也尘鞅方羁縻，先德未报鬓已丝。
高节凛凛端可师，扣门粮食局休千里齎，
一舸叫月从鸱夷。
鸳鸯湖棹歌　之九十六
朱彝尊（清代）

茅屋东溪兴可乘，竹篱随意挂鱼罾。
三冬雪压千年树，四月花繁百尺藤。
箜篌引
沈鍊（明代）

公乎公乎听我言，河流汹涌波澜翻。敛身收足莫西渡，渡河而死谁烦冤。

河流何太浊，发源高山边。山崩川竭等閒事，渡河死者真狂颠。
拟赠
黄衷（明代）

节旄光动峤南軿，司马奇踪照杀青。衮钺忆曾窥志郡，风骚誇杀觅书屏。

江山是处高卿月，宇宙无穷一使星。越绝故深摇落恨，未随衣屦过山亭。
过严陵滩七言绝句四首 其一
饶与龄（明代）

扁舟四望临安路，舟人指点富春江。汉家九鼎久已矣，清风犹袅钓丝长。
环碧园饯信守赵兰皋分韵得燕字
赵汝绩（宋代）

开窗俯平湖，折柳举离宴。
五马迟未发，暗雨杂飞霰。
江东古名州，广信今近甸。
兵骄费纪律，民瘠易咨怨。
硗田岁少登，孔道楮常贱。
正须儒者事，毋愧循吏传。
休辞一杯酒，往副千里愿。
有语不敢留，低间愧樯燕。
秦州杂诗二十首·其九
杜甫（唐代）

今日明人眼，临池好驿亭。
丛篁低地碧，高柳半天青。
稠叠多幽事，喧呼阅使星。
老夫如有此，不异在郊坰。
昌年宫之作
豆卢复（唐代）

但有离宫处，君王每不居。旗门芳草合，辇路小槐疏。

殿闭山烟满，窗凝野霭虚。丰年多望幸，春色待銮舆。
费文达除夔漕作此贺之三首
李流谦（宋代）

分明余润彻眉间，道德根源固晔然。
宝篆印泥初不着，神机贯札自无前。
丝纶新渥荣三昼，鼎铉深知眇一涓。
两禁只今谁妙手，岷峨人物半吴天。
贞节莫孺人三首 其二
林士元（明代）

偕老平生愿，那堪丧所天。妆台春梦冷，玉颊泪痕鲜。

劲节丹心炳，孤身白发坚。彤庭旌节下，奕祀姓名传。
伯青邀予至青芝坞汎湖暮归
张翥（元代）

落日风花起，寒波倏渺然。山藏进雪寺，岸护种冰田。

醉眼轻浮世，牢愁入暮年。若为湖一曲，携钓隐渔船。
涂中感怀
朱庆馀（唐代）

世上名利牵，涂中意惨然。到家能几日，为客便经年。

迹似萍随水，情同鹤在田。何当功业遂，归路下遥天。
和袁香亭清话
姚鼐（清代）

白头老子尚婆娑，未便空山考在阿。红药阶前春事减，沙棠舟上酒情多。

衣沾天女花难去，隙阅奔驹影易过。试就诗人乞禅悦，右丞容即古维摩。
水龙吟·露寒烟冷蒹葭老
苏轼（宋代）

露寒烟冷兼葭老，天外征鸿寥唳。银河秋晚，长门灯悄，一声初至。应念潇湘，岸遥人静，水多菰米。□望极平田，徘徊欲下，依前被、风惊起。

须信衡阳万里，有谁家、锦书遥寄。万重云外，斜行横阵，才疏又缀。仙掌月明，石头城下，影摇寒水。念征衣未捣，佳人拂杵，有盈盈泪。
两同心
仇远（元代）

踏青归后，小步西园。翠袖薄、新篁难倚，绿窗润、弱絮轻粘。春风急，暮雨凄然。早听啼鹃。

忆昔几度湖边。款曲花前。约俊客、同倾凿落，看游女、同上秋千。春无主，落日低烟。芳草年年。
万州晓发放舟乘涨，还寄蜀中亲朋
陈子昂（唐代）

空濛岩雨霁，烂熳晓云归。啸旅乘明发，奔桡骛断矶。

苍茫林岫转，络绎涨涛飞。远岸孤烟出，遥峰曙日微。

前瞻未能眴，坐望已相依。曲直多今古，经过失是非。

还期方浩浩，征思日騑騑.寄谢千金子，江海事多违。
东十诗赠开府梁公三首 其二
欧大任（明代）

辽河日以阴，下营一何长。匈奴十万骑，土蛮狡而狂。

幕府肃东十，威震及朔方。清野尽收保，师行遂张皇。

一军薄鞍山，一军驰沈阳。定策捣胡垒，戈甲耀日光。

出塞二百里，努力事战场。刃胡殆千级，杀气天苍茫。

海北三四州，分旗扫边疆。恺旋旆言入，露布归明堂。

铭勋勒崔嵬，彤弓受言藏。丈夫志万里，咏言增慨慷。
至闲居精舍呈正上人（即天后故宫）
储光羲（唐代）

太室三招提，其趣皆不同。不同非一趣，况是天游宫。

双岭前夹门，阁道复横空。宝坊若花积，宛转不可穷。

流泉自成池，清松信饶风。秋晏景气迥，皛明丹素功。

将近隐者邻，远与西山通。大师假惠照，念以息微躬。
送刘德修殿院直阁将漕潼川二首
杨万里（宋代）

半世西风吹盛名，晚同朝路慰平生。
一言半语到金石，四海九平成弟兄。
雪岭锦城君理棹，青鞋黄帽我皈耕。
长江万里通吴蜀，逢著双鱼各寄声。
闲游
陆游（宋代）

溪桥偶与僧游话，草市来寻逆旅炊。
自笑一生为客惯，捉驴小竖诉朝饥。
过街塔原功名之曰雪窦又谓之名利关窦言其状关言其实也过之有感赋二口号 其一
许有壬（元代）

来往憧憧急欲飞，此关参透古来稀。老夫今日出关去，却是罢参真欲归。
咏白鹰科尔沁达尔汉亲王策旺诺尔布所进命郎世宁图之并成是诗
弘历（清代）

苍固其恒耳，素诚罕遇之。底须悲易染，真可用为仪。

祥拟葛家语，灵方班氏诗。亦当想凌厉，其柰绊环羁。
舍人崔公挽词二首
黄定（宋代）

昔会钱同舍，钦闻玉润姿。
公时尚萦服，我亦去持麾。
再起风斯下，重来雾怯披。
方图问奇字，抆泪赋哀词。
和黄彦华帅机六言十首
刘克庄（宋代）

世无识面仙者，或言飞过洞庭。
望斗气半空紫，冲秋霄一点青。
雪晴
施枢（宋代）

送腊终宵舞，知春破晓晴。
烧痕随草长，霁色映梅清。
溜滴檐簪折，冰开沼镜明。
夜窗如对月，还又忆轻盈。
渡龙骧水磨苍精剑
陈鸣阳（明代）

十载飘零尚客星，秋风歧路短长亭。龙堆旧斩楼兰剑，一借龙骧洗血腥。
与李瑶泉甘文峰月夜投壶会饮因携游赋此
张子翼（明代）

菖蒲初泛舟中绿，甘荔新传席上丹。千里月来今夜共，百年壶送此杯宽。

江云独纵南州远，剑气双侵北斗寒。酒罢不禁还秉烛，楼头容数四更残。
由湖堤入赤山路
吴颖芳（清代）

醉入青林路几迷，蛮童从挈玉偏提。东风减力飞红缓，夕照悬愁蹙黛低。

波浅漉鱼分界竹，雨余盘马惜障泥。此生合向烟霞活，乳洞高层觅翠梯。
将筑南屋借功田家
苏辙（宋代）

先人敝庐寄西南，不归三纪今何堪。卜营菟裘阅岁三，西成黍豆馀石甔。

借功田家并钁杴，农事未起来不嫌。并遣浮客从丁男，芒鞋秃巾短后衫。

杵声登登骇闾阎，期我一月久不厌。我方穷困人所谙，有求不答心自甘。

一言见许不妄谈，饮汝信厚心怀惭。晨炊暮饷增醯盐，归时不碍田与蚕。
许真君铁柱
李翔（唐代）

恐老蛟重作患深，独埋铁柱至如今。根牢直下蟠江底，势壮长留镇郡心。

神鬼每闻趋夜后，风雷不敢犯塘阴。无因更走横泉窟，压断祈精气永沉。
题杨石泉宫保昌浚奏议诗集造像后 其一
曾广钧（清代）

罗山底子谁耆宿，近古宏农一尚书。遗像清高见英采，文章燀赫照威弧。

沅湘光气腾珠牒，淮海家声授宝符。名遂身归非佚老，宗臣忧国比三闾。
题净乐院壁
薛仲邕（宋代）

再到招提已六年，溪山云雾总依然。飘零莫笑浑无用，自谓功名可著鞭。
长门怨
黄甲（宋代）

翠华恩歇玉生尘，十二琼楼空复春。
却为看花解憔悴，只应秋叶是前身。
宿皂口驿
杨万里（宋代）

倦投破驿歇征骖，喜见山光政蔚蓝。
不柰东风无检束，乱吹花片点春衫。
挽张主簿
李流谦（宋代）

楚楚桐孙秀，愿交惭不量。
新诗吾退舍，前辈子堂堂。
刮目鲸掀海，经年骥伏箱。
斯言傥不验，我欲罪穹苍。
寄别江茂德赴麻城丞二首
王之道（宋代）

此行何处有淹留，新得中郎万斛舟。
会见马群空冀野，还同鹤驾到扬州。
鲈鱼出网红翻锦，江水浮山绿泼油。
回首风樯惜轻别，一声鸿雁起沧州。
题斋壁
陈国是（明代）

土壁柴门昼掩关，谈经身住水云间。不矜丽色梅花静，长露天机鸟语閒。

富渚钓丝来野客，灞桥诗兴访他山。春晴病起还杯酒，一醉江风月未阑。
龚令国英约小集感冷暴下皈卧感而赋焉
杨万里（宋代）

客里何烦病，春余不谓寒。
并来无计柰，那得有怀宽。
憎药犹须强，耽书更暇看。
两亲问消息，敢道不平安。
偈颂十首 其七
释清了（宋代）

不犯清波句，澄江涵一钩。棹头忘一色，功尽丧全机。

密混凝流处，融通向背时。古帆风静夜，任运应高低。
过慧山见旧题二首 其二
孙觌（宋代）

髀肉消磨马上鞍，尘沙满眼路漫漫。不须更障西风扇，为酌崖泉一洗看。
朝鲜途中寄国王十律今录二律 其一
祁顺（明代）

外域梯航万国通，朝鲜近在海云东。君臣治道光前烈，人物衣冠有古风。

八教条章终不改，三京形胜久称雄。农桑乐业边尘静，正囿吾皇德化中。
少年游·并刀如水
周邦彦（宋代）

并刀如水，吴盐胜雪，纤手破新橙。锦幄初温，兽烟不断，相对坐调笙。
低声问：向谁行宿？城上已三更。马滑霜浓，不如休去，直是少人行！
鱼游春水 次张芦川韵
吴湖帆（清代）

江南生芳芷。拂了东风凝晚翠。明妆经洗。渐褪浓尘浅泪。

轻按明声碧玉吹，柔系琴心红丝寄。钗亸燕领，带分鱼尾。

几度兰舟泛醉。却向筼屏相共倚。愔愔深处重寻，蘅芜旧里。

试手婵娟赤阑旁，浴影鸳鸯绿波里。凭谁杜若，梦回池水。
送廓然
释德洪（宋代）

长沙古都会，何以冠荆楚。但曰财富强，山水最佳处。

那知号大藩，寔以英俊聚。张侯官虽冷，藉甚有名誉。

心胸高崔嵬，万卷相撑拄。君看逸群姿，矫不受控御。

罢官当北归，一室哗儿女。想见驼铎声，桑枣黄尘路。

倚马草十制，胆气见眉宇。此职谁当之，夫子无愧负。

璧门黄金闺，独宿无晤语。时应梦湘江，醉卧闻柔橹。
种朮
柳宗元（唐代）

守闲事服饵，采朮东山阿。东山幽且阻，疲苶烦经过。

戒徒劚灵根，封植閟天和。违尔涧底石，彻我庭中莎。

土膏滋玄液，松露坠繁柯。南东自成亩，缭绕纷相罗。

晨步佳色媚，夜眠幽气多。离忧苟可怡，孰能知其他。

爨竹茹芳叶，宁虑瘵与瘥。留连树蕙辞，婉娩采薇歌。

悟拙甘自足，激清愧同波。单豹且理内，高门复如何。
寿春进祝圣七首 守在四夷
贯休（唐代）

天将兴大蜀，有道遂君临。四塞同诸子，三边共一心。

阇婆香似雪，回鹘马如林。曾读前皇传，巍巍冠古今。
山花子
李雯（清代）

细雨杨花薄暮天，凤箫声断压重帘。好景遍教红袖倚，笼春纤。

细语玉窗轻燕燕，暗香夜蛤影鹣鹣。半挽鸭雏浑卸却，落金蝉。
病卧一春无复少况蹈元顾为寻山之行以诗简之
李弥逊（宋代）

病与老期推复来，十分春事苦相催。
干戈四海少闲地，寒暑一相能几回。
止酒尊罍成说食，空华风景乱真梅。
晴明强理寻山屐，笑口逢君傥暂开。
过庞佑甫
韩元吉（宋代）

半亩方园水到门，地偏人静恰如村。
声名不用卿王衍，文字真能仆屈原。
举世知君如我少，平生学道欲谁论。
何时共结柴桑社，篱下烽来菊正繁。
览显忠上人诗
梅尧臣（宋代）

昔读远公传，颇闻高行僧。
庐山将欲雪，瀑布结成冰。
寻迹数百载，历危千万层。
师来笑贾岛，任教飞片落杯中。
晓来城郭遮无路，阮籍驱车莫叹穷。
念奴娇·登建康赏心亭呈史致道留守
辛弃疾（宋代）

我来吊古，上危楼、赢得闲愁千斛。虎踞龙蟠何处是，只有兴亡满目。柳外斜阳，水边归鸟，陇上吹乔木。片帆西去，一声谁喷霜竹。
却忆安石风流，东山岁晚，泪落哀筝曲。儿辈功名都付与，长日惟消棋局。宝镜难寻，碧云将暮，谁劝杯中绿。江头风怒，朝来波浪翻屋。
答朱元晦
石斗文（宋代）

病枕经年卧沃洲，满庭枫叶又吟秋。
书来如见旧人面，读了还添尘世愁。
忧国至今遗白发，穷经空自愧前修。
武夷休作相思梦，我已甘心老此丘。
杏花
叶令仪（清代）

鶗鴂声中春事疏，红芳一树映吾庐。卖花深巷莺啼后，赊酒孤村燕到初。

寒雨思归虞学士，春风得句宋尚书。琼林别有蓬莱种，秾李夭桃定不如。
题纸上竹
鲜于枢（元代）

阴凉生研池，叶叶秋可数。京华客梦醒，一片江南雨。
题偶爱
方岳（宋代）

溪云莫怪尘埃面，更与青山把一杯。
未省此诗容写否，闻渠曾识谪仙来。
夜忧
孟郊（唐代）

岂独科斗死，所嗟文字捐。蒿蔓转骄弄，菱荇减婵娟。

未遂摆鳞志，空思吹浪旋。何当再霖雨，洗濯生华鲜。
答丹霞诸兄四章时天老人以海幢主者之席见命遣侍僧走辞作此却寄 其一
释今无（明代）

黄昏清昼愿空违，此事那堪再辱之。忍住法中当法坏，久知人患是人师。

狮王舌上狐涎溅，虎步蹄惊驽足移。这座不容轻觊觎，执鞭惟有效驱驰。
郡夷既退将迁寓入城留别邻友二章 其一
姚燮（清代）

避险获全命，未敢劳悴訾。有室堪望还，一喜似难持。

群邻迭赒恤，相爱泯侮欺。便将终此居，可托讵无依？

长风荡远烟，天廓鸟当飞。回翔眄故巢，欲去翻迟疑。

但愿青山空，逃隐后来稀。我行良恻然，难行更当非。
逍遥咏
宋太宗（宋代）

经心玄妙理，道德念阴符。
九转金丹鼎，三才玉匮书。
恒常皆隐秘，达者见清虚。
倏忽神明意，先贤觉自愿。
吴德永远寄乾栗五百颗荷其厚意戏作长句谢之
李光（宋代）

海山深处住多年，容貌虽衰齿尚坚。长使玉泉归绛阙，每留真火暖丹田。

感君特地贻乾栗，知我犹能咬石莲。土物欲寻香翠报，近来行市正增钱。
美人临镜 其二
袁宏道（明代）

强起淹馀睡，柔多艳亦多。笑时添两靥，恨至叠双蛾。

印指生寒晕，分钗割水波。休将月月比，仙子不如他。
雪中与礼部同舍过葆真宫
程俱（宋代）

朝来青霞城，汹涌烂银阙。悠然眄天宇，晶莹欲冰彻。

虚空无表眄，白照混日月。九区绝纤尘，爽气争栗冽。

初疑骞林境，琢玉堕飞屑。人间出灵苗，顷刻皆秀发。

不知皇季氏，羽卫森幢节。刚风振长空，襟佩剧飘瞥。

真仙足按地，险秽尽平洁。坐令三千界，一洗声利热。

伟哉此遐观，曳屐到濛越。池台静相照，澒洞失坳垤。

仰窥乾坤大，未信东南缺。要须风露腹，始称此清绝。

安得垂天鹏，一跨眇空阔。
衡南秋夕有怀陈仪翔年丈却寄
邓云霄（明代）

楚水枫林带晚霞，谁怜为客近长沙？峰前雁阵三秋断，天上鹓行万里赊。

愁绝懒调湘女瑟，梦回犹听蓟门笳。思君更忆同游地，为问玄都几度花。
甘露寺
欧阳修（宋代）

云树千寻隔翠微，给园金地敞仁祠。
讲花飘雨诸天近，春漏欹莲白日迟。
引钵当空时取露，残灰经劫自成池，
危栏徙倚吟忘下，九子铃寒塔影移。
送严次山
严羽（宋代）

四年栖岭表，三岁客海东。人生贵安适，奔走成何功。

去年喜归贵，山花春蒙茸。弟侄各捧觞，一笑生华风。

南山多紫芝，北山多白薇。云空汗漫台，月午生凉辉。

俯仰仅一载，脂车复征西。岂以丈夫志，万里犹庭闱。

岂以名山川，待公亲品题。故园松桂林，一一含贞姿。

何时赋归贵，毋令久凝思。
锦镜池
汪灏（宋代）

谁遣青铜一片悬，万山如洗息沦涟。
过云不碍东西岫，明月能涵上下天。
影合野棠鱼自避，光分水荇鹭相鲜。
临流我亦忘归兴，晴翠扑人生紫烟。
秋海棠用渔洋山人秋柳四首韵 其一
何佩芬（清代）

销尽幽闺怨女魂，和烟和雨映重门。枝分翠黛秋无影，泪化红冰镜有痕。

漫道轻盈桃叶渡，剧怜惆怅浣花村。风姿本是神仙品，菊婢何堪共比论。
顷读山谷诗有感作十绝句既又念达人委命志士固穷必潦倒自废出无聊语则几不智矣故复反之十绝以自慰解 其五
孙承恩（明代）

长日澹无事，晴窗独披卷。幸窥古人心，胜接古人面。
渔家傲
洪适（宋代）

四月圆荷钱学铸。鳞鳞波暖鸳鸯语。无数燕雏来又去。鱼未取。钓丝直上蜻蜓聚。
风弄碧漪摇岛屿。奇云蘸影千峰舞。骑马官人江上驻。天且暮。借舟送过沧波渡。
上凌军门大征德庆两山平
陈大政（明代）

玺书特授为分忧，十万天兵下粤陬。制阃权宜鈇钺重，运筹机入鬼神幽。

平猺颂满苍生口，启邑功高锦石头。万里山河如带砺，千年屏翰壮南州。
句 其五
潘大临（宋代）

诗束牛腰藏旧稿，书讹马尾辨新雠。
闻罢
方岳（宋代）

面骨岩棱不入流，放归何止四宜休。
束书自可供儿读，斗酒聊须与妇谋。
旧藁如山应有误，老夫於世本无求。
一犁春雨平生事，莫与诸公作话头。
句
李若水（宋代）

半轩开万象，一水断双峰。
某尝次赞府卢丈高韵复承见示佳篇叹咏之馀辄
陈宓（宋代）

家山四年别，梅萼忽横枝。
久拟投倦翼，还成效雌羁。
初之一毫补，谩素五十炊。
所就竟何事，敢言厌拘縻。
吏民笑已满，虽勤欲奚为。
答以事不然，吾心异群儿。
矻矻不能闲，任汝了事讥。
吾道日已长，天运无穷期。
常恐业未富，无以答明时。
归将闭门坐，谨学毋自期。
刻心事仁勇，立志防怠隳。
乞我刀圭剂，发此蒙昧姿。
送黄集虚赴任知州
李廌（宋代）

桐庐古郡淛江东，山色溪光藻镜中。
後夜相思千里月，高怀为寄一襟风。
欲纡龟纽黄金印，且学羊裘老钓翁。
忠义传家君勉勉，清名不必问穷通。
奉和江沖陶居二十韵
汪炎昶（宋代）

入谷但杳冥，欲忘人环近。
烟霞谁与娱，烦君赋招隐。
题蒋山草堂
朱翌（宋代）

俯仰之间迹已尘，重来屐齿藓痕匀。
晚菘早韭有真味，夜鹤晓猿无故人。
万一可偿他日原，再三须卜此山邻。
北山大士乃吾祖，烝蕙肴兰长荐新。
次韵子瞻发洪泽遇大风却还宿
苏辙（宋代）

昨夜宿鸿泽，再来遂如归。
却行虽唝拙，乘险谅亦非。
谁言淮阴近，阻此骇浪飞。
长风径千里，蛟蜃相因依。
眇然恃一叶，此势安可违。
冒涉彼何人，勇决生虑微。
欲速有不达，鱼腹岂足肥。
风帆尚可转，野庙谁能祈。
但当拥衾睡，慎闭窗与扉。
夜闻声尚恶，起视聊披衣。
偶题
刘攽（宋代）

人间变化亦何常，不在他生与彼方。病后公羊哀作虎，顾时司马懿为狼。

龙眠顿长参天木，龟老犹支病叟床。又有此曹惟奈久，非干天地日偏长。
枯鱼过河泣二首
李锴（清代）

枯鱼过河泣，委骨何拉杂。坐令老蛟头尾缩，鰦乌齧鳞鳅撼角。

将子无怒聊相谑，须知得此即为乐。
明年重过次韵六言
张孝祥（宋代）

世事风经两过，此身遇坎乘流。折腰不为五斗，辙环或遍九州。
送穆伯通归成都二首 其一
吕陶（宋代）

宦游无著任东西，通塞惟将物理齐。平日风波方舣棹，经年桃李又成蹊。

尘埃易没千金剑，霄汉谁为数尺梯。三驿锦江归去近，知君不厌子规啼。
禁中新月
徐铉（宋代）

今夕拜新月，沈沈禁署中。玉绳疏间彩，金掌静无风。

节换知身老，时平见岁功。吟看北墀暝，兰烬坠微红。
赠墨工侯务本次虞学士韵 其一 
吴当（元代）

御床玄璧进龙香，奎阁当年诧豫章。此日侯家新制作，采烟凝液总仙方。
送朱支仓试刑法科
赵孟坚（宋代）

士业读书读律耻，亦不屑至其有以。
男儿夺身自力耳，有足成有奚择地。
诵德科条似流水，笔端端可判生死。
用之自责勿轻视，赠君饱霜毫锥子，
万毫齐力锋颖锐。庭阴未侧可万字，
十问俱通策勋易。即次风雷星斗位，
还取儒科济世美。更赠一言君我记，
终身行之恕而已。
送金卿归新罗
陶翰（唐代）

奉义朝中国，殊恩及远臣。乡心遥渡海，客路再经春。

落日谁同望，孤舟独可亲。拂波衔木鸟，偶宿泣珠人。

礼乐夷风变，衣冠汉制新。青云已干吕，知汝重来宾。
桂树
张元凯（明代）

桂树何苍苍，不生桃李园。久滋颍川水，远托箕山根。

离立不成林，偃蹇何所援。商山采芝叟，无端去乘轩。

楚皋佩兰者，不返湘江魂。何如老此树，终焉绝尘喧。

小山空有招，白云竟无言。
依韵和原甫省中松石画壁
梅尧臣（宋代）

山林与城阙，事物不相对。
唯闻秉道义，所处无内外。
趋烦而毁静，此理乃俗辈。
昔有天下贤，喜得名笔会。
买粉涂南墙，松石生屋内。
石怪如舂涛，松偃如起籁。
画来二十年，数偶未辄爱。
罕亲戚按颜，但睹抱犊背。
虽当省闼严，晦昧欲何赖，
今逢茂陵人，独唱亦豪迈。
乞身不获再和
吴芾（宋代）

老合休官况七旬，我非辞富欲居贫。
也知光景无多日，更觉筋骸不逮人。
岂谓九重恩未替，复颁一札意犹亲。
囊封再上终期允，已对苍穹誓此身。
满江红 其一
杨炎正（宋代）

春入台门，又见染、柳丝新绿。对此景，一年为寿，一番添福。

莫怪凤池颁诏晚，要教淮水恩波足。听边民、千岁颂声中，重重祝。

堂萱茂，庭枝馥。歌倚扇，杯持玉。共劝君一醉，满斟醽醁。

今夜东风吹酒醒，明朝万里骑黄鹄。向九霞、光里望宸辉，看除目。
梅花集句 其六十七
李龏（金朝）

江头短树亚衡门，谁与诗人管醉魂。惆怅西湖仙去后，不堪细雨湿黄昏。
题周开祖丛翠轩
韦骧（宋代）

所居知所向，种竹接前檐。翠色无时减，清风引日添。

萧疏共谈麈，辉映祗书签。碌碌夏畦病，输君此养恬。
天平公座中呈令狐令公时蔡京在坐京曾为僧徒故有第五句
李商隐（唐代）

罢执霓旌上醮坛，慢妆娇树水晶盘。更深欲诉蛾眉敛，

衣薄临醒玉艳寒。白足禅僧思败道，青袍御史拟休官。

虽然同是将军客，不敢公然子细看。
维扬少年与孟氏赠答诗（少年答孟氏）
少年（唐代）

神女得张硕，文君遇长卿。逢时两相得，聊足慰多情。
颂古二十八首 其二十一
释道川（宋代）

高声拨火招司徒，火焰炎天蓦面驱。祇向此间能稳坐，任教门外雪盈衢。
十台怀古 其五 戏马台
吴师道（元代）

项王战马从东来，意气蹴踏全秦摧。入关不并沛公辔，还乡却上彭城台。

重瞳按剑风云靡，万匹腾空烟雾起。凄凉垓下泣名骓，零落江边馀数骑。

寄奴千载心争雄，登高把酒临秋风。诈移晋鼎非男子，君看百战东城死。
题小山宗侯狎鸥汀 其四
佘翔（明代）

香生金粟桂丛开，楼阁参差近吹台。欲问淮南鸿宝诀，倘容招隐小山来。
寄林处士景初
连文凤（宋代）

诗书岁月久，到老未忘情。
一自文风变，长忧雅道轻。
时人空见忌，圣主旧知名。
更有孤高节，冰霜无此清。
闻变 其二
谢重华（明代）

至尊宵旰久茕茕，戎马何缘践帝京。文武虚誇能坐啸，风尘谁解作长城。

昭阳殿里箫声断，长乐宫中月色明。血诏一通堪痛绝，普天传视泪如倾。
鬓云松令·枕函香
纳兰性德（清代）

枕函香，花径漏。依约相逢，絮语黄昏后。时节薄寒人病酒，刬地梨花，彻夜东风瘦。
掩银屏，垂翠袖。何处吹箫，脉脉情微逗。肠断月明红豆蔻，月似当时，人似当时否？
次韵和复古春日五绝句 其一
司马光（宋代）

雪霜哀鬓拔还生，桃李新园长未成。五十尚能胜六十，今年又灭去年情。
隐士五首 其一 楚狂
程敏政（明代）

天王不西狩，列国多游士。楚狂独何人，长歌向夫子。

慷慨凤德衰，当已胡弗已。晏岁草木蕃，吾道亦云否。

岐山鸟不至，吾已方自此。
刘子及赠瑞桂
戴复古（宋代）

秋光点点明人眼，不比寻常岩桂花。
天与刘郎作嘉瑞，枝枝金粟间丹砂。
追和李士举徐氏山居韵
朱熹（宋代）

山岫孤云意自闲，不妨王事似连环。解鞍盘礴忘归去，碧涧修筠似故山。
戏赠崔千牛
刘禹锡（唐代）

学道深山许老人，留名万代不关身。

劝君多买长安酒，南陌东城占取春。
次韵胡益之初夏见怀
汪晫（宋代）

自是胸中三斗尘，诗兵敢敌亚夫营。
愁关老子两肩瘦，春点榴花一树明。
雨向梅边来处细，句从夜半得时清。
方状竹枕思君切，幸有吟筒话旧情。
题曾审言所寓僧舍梅屋 其一
陈元晋（宋代）

作屋延梅更凿池，是花最与水相宜。横斜清浅黄昏月，画出孤山两句诗。
浣溪沙
张泌（唐代）

钿毂香车过柳堤，桦烟分处马频嘶，为他沉醉不成泥¤

花满驿亭香露细，杜鹃声断玉蟾低，含情无语倚楼西。

马上凝情忆旧游，照花淹竹小溪流，钿筝罗幕玉搔头¤

早是出门长带月，可堪分袂又经秋，晚风斜日不胜愁。

独立寒阶望月华，露浓香泛小庭花，绣屏愁背一灯斜¤

云雨自从分散后，人间无路到仙家，但凭魂梦访天涯。

依约残眉理旧黄，翠鬟抛掷一簪长，暖风晴日罢朝妆¤

闲折海棠看又拈，玉纤无力惹馀香，此情谁会倚斜阳。

翡翠屏开绣幄红，谢娥无力晓妆慵，锦帷鸳被宿香浓¤

微雨小庭春寂寞，燕飞莺语隔帘栊，杏花凝恨倚东风。

花月香寒悄夜尘，绮筵幽会暗伤神，婵娟依约画屏人¤

人不见时还暂语，令才抛后爱微嚬，越罗巴锦不胜春。

偏戴花冠白玉簪，睡容新起意沈吟，翠钿金缕镇眉心¤

小槛日斜风悄悄，隔帘零落杏花阴，断香轻碧锁愁深。

晚逐香车入凤城，东风斜揭绣帘轻，慢回娇眼笑盈盈¤

消息未通何计是，便须佯醉且随行，依稀闻道太狂生。

小市东门欲雪天，众中依约见神仙，蕊黄香画贴金蝉¤

饮散黄昏人草草，醉容无语立门前，马嘶尘烘一街烟。
霓裳中序第一·西泠步月闻琵琶声
过春山（清代）

苏堤古月色。又照天涯沦落客。试逐柳阴暗觅，乍听得、凄凉琵琶声急。

分明似说。问塞鸿、天外消息。关山梦、繁华一瞬，忽地送岑寂。

愁绝。青衫曾湿。记画舫亭亭，待发江潮，避又呜咽。

莫唱阳关，伤心三叠。荻花风瑟瑟。听遍了、啼鹃夜泣。

空凝伫、曲终人悄，隔岸敷峰碧。
送陆务观得倅镇江还越
韩元吉（宋代）

高文不试紫云楼，犹得声名动九州。
金马渐登难避世，蓬莱已近却回舟。
烧城赤口知何事，许国丹心惜未酬。
归卧镜湖聊洗眼，雨余万壑正争流。
鱼豢引谚
佚名（魏晋）

贫不学俭，卑不学恭。
暮春偕小米由云栖抵理安回至南屏晚眺 其二
胡敬（清代）

归途缘江行，西折入幽邃。四山何娟娟，雨洗出新翠。

江如对豪客，到此觌佳丽。溪流导我行，峰峰启还闭。

层崖夹丛筱，日色不到地。虚亭翼然迎，晓我行已至。

但闻云外钟，不见山中寺。
和内幕季美
程公许（宋代）

敌技无多莫浪传，西京元是宋山川。
书生但可谋帷幄，壮士得无须彘肩。
度三华飞仙桥因忆往年同游者
刘崧（元代）

步转危桥入紫烟，曾登绝顶望飞仙。五人同赏今谁在，试数重来十五年。
送陈郡侯飏言
陈恭尹（清代）

宝玉从来号此乡，臣心如水照穹苍。政闲只有围棋客，官罢兼无养鹤粮。

颍守到时神爵集，陶公归日菊花黄。翳桑不少重生者，泣送江边几万行。
陈集生太史解组辄此相慰
区怀瑞（明代）

朝辞蓬阁远天居，犹带炉烟卧草庐。万石归来双彩袖，五云深处一床书。

踏花屡引仙人骥，对酒应焚学士鱼。待有行藏随梦卜，喜无磈磊可消除。
睡起理发
杨万里（宋代）

老态随年觉，新凉与睡谋。
鹊惊茅屋晓，臂冷葛衣秋。
远岭元无约，开门便见投。
闲中多事在，一日一梳头。
吴山寺汛
吴则礼（宋代）

空山无人境，汛扫寺两廊。
每荷佛下榻，更蒙天与凉。
沉瓜冷出井，浇汗暖注汤。
落日下山去，好风如许长。
莲潭夜月
陈文达（清代）

清波漾皓月，沉璧远衔空。山影依稀翠，荷花隐现红。

潭心浮太极，水底近蟾宫。莫被采菱女，携归绣幕中。
谢池春 闺情
孙夫人（宋代）

销灭芳容，端的为郎烦恼。鬓慵梳、宫妆草草。别离情绪，待归来梳告。怕伤郎、又还休道。
利锁名缰，几阻当年欢笑。更那堪、鳞鸿信杳。蟾枝高折，愿从今须早。莫辜负、凤帏人老。
六月二十二日大暑坐墙西槐树下有作
程敏政（明代）

门外炎光炽，墙西一径开。残阳馀古瓦，凉吹发高槐。

鸟与人俱乐，诗随景自来。无因堪破寂，童子进冰梅。
题林月岩冷泉诗后
陈郁（宋代）

岩里空寒玉有声，亭前渊静镜生明。
从他流入香尘去，不碍源头彻底清。
周愚卿以二苏先生李公择黄鲁直秦少游真迹见示敬赋四十字
赵蕃（宋代）

苏李是吾师，黄秦实嗣之。爱其吟可老，得自买倾资。

有本皆如是，斯文不在兹。因知乃翁意，遗子以镃基。
夜赋
陆游（宋代）

练色亭皋月，江声木杪风。
开书灯煜煜，传漏鼓冬冬。
流落诸生老，呻吟四壁空。
生涯君勿笑，淡话有儿同。
访野老
陆游（宋代）

农事元知要细评，野人有旧得寻盟。
林深未见果蔬地，舍近先闻鸡犬声。
春水筑塘谋竭作，阳坡卧犊约同耕。
老来常叹人情薄，深媿今朝倒屐迎。
出村
孙超曾（清代）

小步斜阳外，平原澹夕烟。东风吹短草，野水上春田。

苍翠遥林合，潆洄别浦连。牧童清兴好，弄笛柳桥边。
明河篇
陆游（宋代）

明河八月转分明，炯如素练西南倾。
年年岁岁见河汉，坊坊曲曲闻碪声。
良人万里事征行，碪声中有玉关情。
遥知铁衣冷如水，指点明河白发生。
碛中草死骆驼鸣，万里却望长安城。
儿生总角爷未见，归心顿觉封侯轻。
汉家自古有夷狄，付与穷荒何足惜；只愿天狼无光太白低，还家为妇说安西。
偈颂六十五首 其六十三
释普济（宋代）

地水火风先佛记，冷灰堆里无舍利。扫向长江白浪中，千古万古第一义。
偈颂一百零二首
释慧远（宋代）

良宵正月一，日从东畔出。
照见耆阇峰，回环指□中。
坐断石桥路，凡圣无回互。
佛祖生冤家，相逢若稻麻。
雪消春雨过，碓觜也生花。
咏史上·光武祭遵
陈普（宋代）

琤琤壶矢柳营春，十万貔貅不动尘。
世祖功臣三十六，谁为韦裤布衣人。
效白体赠晁无咎
张耒（宋代）

过去生中作弟兄，依然骨肉有余情。
青衫校正同三馆，白发东南各一城。
君比郦生多事业，我方谢朓欠诗名。
想当把酒笙歌里，亦记长安痛饮生。
江南岁晚水风寒，铃阁无人昼掩关。
过雨楼台宛溪市，新霜松竹敬亭山。
不悲仕宦从来拙，所喜形骸绝得闲。
山妓村醪君莫笑，亦胜苜蓿满朝盘。
关河战国东秦地，风月南朝小谢城。
妓乐比君拈不出，溪山许我赌来赢。
真珠金线真无比，叠岭双溪亦有声。
一事与君宵壤别，板舆时从老人行。
既次韵或非之作解嘲
叶茵（宋代）

揆子初度日，抚杯拟歌辞。
衰龄逾五十，敢必登古希。
自传始迁固，志铭传牧之。
谛观子俨疏，直与浮世违。
靖节百世师，汝无轻笑嗤。
讳之宁免殁，不讳达者为。
假我以耆艾，年年续斯诗。
送杨大渭符之官离石
许廷鑅（清代）

雨中柳销蓟门烟，相送河桥重黯然。会见雄文召宣室，未妨才子令盈川。

秋风雁度明斜日，汾水云飞自汉年。应忆京华旧游侣，酒徒还在酒炉边。
诉衷情·柳腰空舞翠裙烟
吴文英（宋代）

柳腰空舞翠裙烟。尽日不成眠。花尘浪卷清昼，渐变晚阴天。
吴社水，系游船。又轻年。东风不管，燕子初来，一夜春寒。
大江东去 送杨国瑞西行兼简仲宣生
段克己（宋代）

悲哉秋气，觉天高气爽，淡然寥泬。行李悤悤人欲去，一夜征鞍催发。

落叶长安，雁飞汾水，怕见河梁别。中年多感，离歌休唱新阕。

暮雨也解留人，檐声未断，窗外还骚屑。满眼清愁吹不散，莫倚心肠如铁。

面目沧浪，齿牙摇落，鬓发三分白。故人相问，请君还为渠说。
袁从道山庐三首 其三
葛绍体（宋代）

日月久栖迟，姓名谁得知。头戴世儒冠，身著山人衣。

峻颔带薄髭，瘦骨撑疏眉。青编口能诵，白饭手自炊。

苦茗一两碗，浊醪三两卮。琴弹多旧曲，窗题少新诗。

别去动经年，坐来愁语离。幽斋早葺罢，借榻重归时。
题汪水云诗卷十一首
刘师复（宋代）

当年飞鸟亦难前，今日中堂起烧烟。
丞相不嗔山色好，歌声稳送里河船。
题东波游赤壁图
何乔新（明代）

长江西来绕赤壁，气色苍苍江气白。黄冈迁客人中仙，傲睨江气如戏剧。

笑吞气月吸江风，羁愁肯使婴吾胸。扁舟夜泛赤壁下，文光下烛冯夷宫。

湘妃歌兮河伯舞，川后气灵相尔汝。同游一客非时人，想是元之与文举。

酒酣飞上千仞峰，呵叱虎豹鞭虬龙。倏然独立风埃表，俯视尘世皆沙虫。

洗磨折戟认前代，一炬东风昔称快。英雄不数曹与孙，况复周郎与黄盖。

江空月落高枕眠，夜深梦到蓬莱巅。横江孤鹤来何许，似欲载我归钧天。

洞箫声断客已去，起望三气渺烟雾。空馀两赋在人间，星斗荧煌垂万古。
咏史
张玉娘（宋代）

江雪寒连酒思豪，歌传锦帐醉烹羔。争如取水陶承旨，茗椀清新兴味高。
莫老至聋矣
徐渭（明代）

几度相逢莫丈人，几年断却耳根尘。新潮正险君何冒，旧雨重来话只陈。

梅树一堤通处士，桃花双板闭渔津。诗名到处南金重，自叹工诗老更贫。
单父逢邓司仓覆仓库因而有赠
高适（唐代）

邦牧今坐啸，群贤趋纪纲。四人忽不扰，耕者遥相望。

粲粲府中忽，授词如履霜。炎炎伏热时，草木无晶光。

匹马度睢水，清风何激扬。校缗阅帑藏，发廪欣斯箱。

邂逅得相逢，欢言至夕阳。开襟自公馀，载酒登琴堂。

举杯挹山川，寓目穷毫芒。白鸟向田尽，青蝉归路长。

醉中不惜别，况乃正游梁。
茶山下作
杜牧（唐代）

春风最窈窕，日晓柳村西。娇云光占岫，健水鸣分溪。

燎岩野花远，戛瑟幽鸟啼。把酒坐芳草，亦有佳人携。
村行
黎天启（明代）

初离青荔浦，即到绿蘋滨。缓屐随群鸟，閒亭得主人。

松阴抽野菜，竹叶脍江鳞。风俗犹馀古，云中拟结邻。
游武夷九曲
林鸿（明代）

秋风泛瑶棹，爱此佳山川。九曲溯流月，数峰标暝烟。

开辟自天地，飞升有真仙。石上蜕金骨，云中鸣夜弦。

伊余探古迹，得复穷幽玄。閒招木客饮，醉向天坛眠。

不见紫阳翁，徒歌白云篇。余怀在渔钓，即此应忘筌。
望海潮（绍兴府西园席上）
曹冠（宋代）

会稽藩镇，舟车都会，槐庭燕寝凝香。禹穴旧踪，兰亭胜致，千岩万壑生光。舆颂美龚黄。庆慈闱戏彩，眉寿而康。寓兴西园，月台风榭赏群芳。下半阕佚
金陵社集诗（一十六人三十二首） 集鸡笼山
吴文潜（明代）

文潜字元翰，莆田人。
孤癖苦吟，诗不多作，或累月始成一章。
弃家学道，寄食武夷山中，数载后剃发为僧。
谩将遗迹问齐梁，寂寂台城露草荒。
废井尚封陵寝气，初钟不唤景阳妆。
苍茫野水迷官道，高下寒山出女墙。
还忆诵经梁武帝，临风倚树吊斜阳。
题梅坛毛庆甫云悦楼二首
萧泰来（宋代）

楼立梅峰最上头，日随元气与浮游。
道心快活云心似，飞去飞来得自由。
送沙门弘景道俊玄奘还荆州应制
李乂（唐代）

初日承归旨，秋风起赠言。汉珠留道味，江璧返真源。

地出南关远，天回北斗尊。宁知一柱观，却启四禅门。
次韵弟观喜雨二首
陈著（宋代）

世事纷纷付渺茫，且迎雨信看农忙。
鸠声隔树宿云湿，牛影落农新水凉。
处处丛祠群卜稼，家家蓐食早炊粮。
及时种得苗青活，便觉秋风饭粒香。
宜霜梅
方蒙仲（宋代）

青女出骖鸾，负恃天然色。
一等淡梳妆，太真迎虢国。
故人
赵崇嶓（宋代）

故人西南风，遗我一束诗。
长哦结幽想，慌惚若见之。
游云霭层霄，聚散安可期。
虚空闻妙音，意重千金赀。
相思若行月，一夕天之涯。
闲窗穿梦魂，碧草春离离。
句
梅尧臣（宋代）

秋花冬更开，夏实冬还结。
物理性难常，人意自为孽。
偈颂七十八首
释正觉（宋代）

麟龙不为瑞，珠璧不为贵。
衲僧眼豁开，彻见生死蔕。
生死蔕，第一义。
诸佛心，祖师鼻。
少林传灯，灵山授记。
随高随下，何此何彼。
假诸因缘，神通游戏。
有时五教三乘，有时三德六味。
有时屋里主财，有时门头了事。
处处清白家风，人人见成活计。
送庐陵丞刘约之
杨万里（宋代）

忠显闻孙定不虚，西枢犹子故应殊。
鸾停梧上遗风在，鴈进松应得句无。
剩有老农歌赞府，未多荐墨送清都。
晦翁若问诚斋叟，上下千峰不要扶。
姚国秀十咏·小山
陈普（宋代）

平生一丘愿，不忘岳连姿。
若求静寿意，一篑有余师。
留别二三子，得韵字
萧颖士（唐代）

二纪尚雌伏，徒然忝先进。英英尔众贤，名实郁双振。

残春惜将别，清洛行不近。相与爱后时，无令孤逸韵。
闻周仲修复致仕
邹浩（宋代）

继述嘉谋圣主知，拂衣缘底便言归。往而能返非难事，安不忘危是识机。

西子扁舟藏国艳，鲈鱼一箸出江肥。公乎有地相容否，才脱拘挛去似飞。
挽桃源使君虞公二首
程公许（宋代）

畴昔交诸季，曾闻说长公。
圣涯探窔奥，词藻亦精工。
偶幸趋势探诏，方当顺下风。
飚斿无处问，延伫鬓飞蓬。
次韵马少伊、郁舜举寄示同游石湖诗卷七首
范成大（宋代）

莫问朝歌与棘津，浮生惟有一杯春。
君看百战功名地，越戍吴台两窖尘。
登圭峰怀苏长公
罗蒙正（元代）

久向风尘厌薄游，到来象外且淹留。溪边石枕和云卧，岩畔山淹带雨收。

古寺老僧非旧主，疏林晴色又新秋。坡仙题咏今残剥，词客登临诵未休。
陪亚仲游习家池不携妓偶作二首 其一
葛胜仲（宋代）

史君携客习池头，不载连营女妓游。红烛要须醉芗泽，白云何似老温柔。
昔者行赠别姜祭酒先生（以下《青雀集》，隆
王稚登（明代）

昔者薄游燕王都，燕人买骏皆买图。
汝南袁公善相骨，称我一买桃花驹。
是时先帝论封禅，焚香日坐蓬莱殿。
二三元老书不停，记室竖儒供笔砚。
袁公手内金花笺，口召王生生不前。
安知徐福三山事，但忆苏秦二顷田。
我欲东归劝我留，满床诗草尽见投。
见时醉操银不律，雌黄灿熳珊瑚钩。
以兹感激国士知，新旧存亡不可移。
季札匣中镆铘剑，脱挂徐君坟树枝。
浮云世态那堪说，众人闻之皆不悦。
谢傅西州春草深，羊昙涕泪空成雪。
赠刀人，结袜子。
可怜贫时交，一生与一死。
召公已死周公嗔，道傍之言未必真。
冯驩不去反见忌，天下尽讳为门人。
宗伯中丞本爱才，乍闻此语亦徘徊。
惟君知我有心者，肝肠倾倒无所猜。
校书旧物许荐我，君纵殷勤我不□。
《子虚》欲奏虽未成，知己难忘杨意情。
长安国门同日出，我归金阊君石城。
璧水曾经黄屋坐，祭酒胡床尚虚左。
苜蓿先生三数公，桃李门人千百个。
纷纷入赀同舍生，春秋俱服左丘明。
君行未可轻此辈，万一中间有马卿。
灭迹
释文珦（宋代）

灭迹岩岫间，居然养真素。
夕餐篱菊英，朝饮木兰露。
玄衢谅堪涉，时荣焉足慕。
万古功名人，累累但丘墓。
经史法戒诗 其十二
张鹏翀（清代）

临淄英武摧群凶，美政开元继太宗。台阁名臣刺州郡，人情和太多年丰。

历年既多心渐侈，国事无端寄杨李。长安一骑荔支红，万姓那知作疮痏。

渔阳鼙鼓太无情，入蜀青骡辛苦行。谁将《夜雨淋铃曲》，更作朝元奏乐声。
杂诗
黄庭坚（宋代）

迷情淡荡不知津，老却平生梦幻身。
满眼纷华心寂寞，长安市上酒家人。
齐天乐（三荣人日游龙洞作）
陆游（宋代）

客中随处闲消闷，来寻啸台龙岫。路敛春泥，山开翠雾，行乐年年依旧。天工妙手。放轻绿萱牙，淡黄杨柳。笑问东君，为人能染鬓丝否。

西州催去近也，帽檐风软，且看市楼沽酒。宛转巴歌，凄凉塞管，携客何妨频奏。征尘暗袖。漫禁得梅花，伴人疏瘦。几日东归，画船平放溜。
酬扬州白塔寺永上人
顾况（唐代）

塔上是何缘，香灯续细烟。松枝当麈尾，柳絮替蚕绵。

浮草经行遍，空花义趣圆。我来虽为法，暂借一床眠。
一丛花（十二叔节推以无咎生日于此声中为辞，依韵和答）
晁补之（宋代）

碧山无意解银鱼。花底且携壶。华颠又喜熊罴且，笑骐骥、老反为驹。文史渐抛，功名更懒，随处见真如。

高情敢并汉庭疏。长揖去田庐。囊无上赐金堪散，也未妨、山猎溪渔。廉颇纵强，莫随年少，白马向黄榆。
郊居晚行呈章令四首 其二
赵蕃（宋代）

早禾打谷归高廪，槁秸堆场尚若云。目见田庐无此比，劝耕知自令君勤。
至正十一年秋七月巡按松州虎贲分司时山谷寒甚公事绝少明日即还为赋此 其一
贡师泰（元代）

秋风摵摵衣绵薄，夜雨萧萧烛焰低。万里江南才梦觉，此身元自客辽西。
送危方逸之京
查居广（元代）

石门江上送危郎，好上神京北斗旁。汉代文章须贾马，周家道德并虞唐。

柳林马过沉云黑，沙碛驼鸣落日黄。为计游程二千里，朔风吹雪正茫茫。
酌贪泉因吊吴隐之 其一
白玉蟾（宋代）

人其禄仕为齑盐，溪壑民财饱未厌。不识隐之心与口，酌泉依旧只清廉。
滑州罢为白马县舍弟司法省归寄此诗
刘攽（宋代）

散军收棨戟，改邑壮三畿。太守朝行在，诸曹自免归。

大河终北注，旅雁独南飞。迟尔宽相忆，他时信息稀。
失调名
佚名（宋代）

何时一尊酒，重与细论文。
韩康公挽词三首 其一
刘攽（宋代）

初还丞相印，并授上公封。门戟交行马，衣章杂绣龙。

策书休命毕，拜老未临雍。遗爱无时息，凄凉在辍舂。
建安语
佚名（唐代）

龙门一半在闽川。
题𧦬老小轩
李之仪（宋代）

高步毗卢顶上身，旋开窗牖外风尘。石菖蒲是从来友，龙焙茶风近日亲。

不见同行木上座，常留伴睡竹夫人。艰难历尽无馀事，问佛方知有此因。
出试后投所知
罗隐（唐代）

此日蓬壶两日程，当时消息甚分明。桃须曼倩催方熟，

橘待洪崖遣始行。岛外音书应有意，眼前尘土渐无情。

莫教更似山西鼠，啮破愁肠恨一生。
念奴娇（用傅安道和朱希真梅词韵）
朱熹（宋代）

临风一笑，问群芳谁是，真香纯白。独立无朋，算只有、姑射山头仙客。绝艳谁怜，真心自保，邈与尘缘隔。天然殊胜，不关风露冰雪。
应笑俗李粗桃，无言翻引得，狂蜂轻蝶。争似黄昏闲弄影，清浅一溪霜月。画角吹残，瑶台梦断，直下成休歇。绿阴青子，莫教容易披折。
奉和虢州刘给事使君三堂新题二十一咏·梯桥
韩愈（唐代）

乍似上青冥，初疑蹑菡萏。自无飞仙骨，欲度何由敢。
小重山
许棐（宋代）

正是拈芳采艳时。连朝风雨里，掩朱扉。强排春恨剪新词。词未就，莺唱缕金衣。

云薄弄晴晖。试穿花迳去，拣双枝。紫香红腻著罗衣。簪不尽，瓶里顿将归。
偶成
韩淲（宋代）

闲多乏交游，生晚欠知友。栖迟强逢迎，汩没惮趋走。

几年荒野外，已觉安井臼。一旦朝市间，时亦泥杯酒。

纷纷夸毗儿，落落穷独叟。由来事箪瓢，岂是厌升斗。

湖波风泛莲，野岸日移柳。为问吴山头，何如楚溪口。